EU pitää valitettavana, että vaaliuudistusprosessin keskeiset toimijat eivät päässeet yhteisymmärrykseen vuoden 2017 hallintojohtajan valintamenettelyn uudistuksesta. Koska Hongkongin tuleva kehitys on tärkeää EU:n kannalta, se toivoo Hongkongin peruslain mukaisesti, että Hongkong pystyy jatkamaan vaaliuudistusta rakentavan keskustelun kautta ja pääsemään yhteisymmärrykseen vaalijärjestelmästä, joka on demokraattinen, oikeudenmukainen, avoin ja läpinäkyvä. Yleinen äänioikeus antaisi hallinnolle laajemman tuen kansalaisilta ja suuremman legitimiteetin sen pyrkimyksille saavuttaa Hongkongin taloudelliset tavoitteet ja ratkaista sosiaalisia haasteita, jotka liittyvät esimerkiksi Hongkongin yhteiskunnassa vallitseviin sosiaalisiin ja taloudellisiin sekä sukupolvien välisiin eroihin.

Markkinatalousjärjestelmä toimi edelleen tehokkaasti, ja Hongkong säilytti paikkansa kilpailukykyisenä kansainvälisenä liiketoimintakeskuksena ja Manner-Kiinan kanssa harjoitettavan liiketoiminnan ensisijaisena keskuksena maailmanlaajuisesti. Oikeusvaltioperiaate, avoin sääntelykehys, korruption ja rikosten vähäisyys sekä tehokas julkishallinto ja riippumaton tuomioistuinlaitos auttoivat säilyttämään Hongkongin menestyksen taustalla olevan suotuisan investointi-ilmaston ja edistämään sitä. Näiden osa-alueiden turvaaminen on tärkeää Hongkongin kilpailukyvyn kannalta samoin kuin uuden tekijänoikeuslainsäädännön hyväksyminen, verotustietojen automaattinen vaihto ja kilpailuasetuksen täytäntöönpano. Ilmastotoimia on lisättävä, jotta voidaan saavuttaa Pariisin ilmastosopimuksessa sovitut vähähiilisen talouden tavoitteet.

EU katsoo, että kyseinen viiden kirjankustantajan tapaus on kaikkein vakavin haaste Hongkongin peruslaille ja ”yksi maa, kaksi järjestelmää” -periaatteelle sen jälkeen, kun Hongkong luovutettiin takaisin Kiinalle vuonna 1997. Tapaus on synnyttänyt vakavaa huolta ihmisoikeuksien ja perusvapauksien kunnioittamisesta ja Kiinan rikoslainsäädännön soveltamisesta tekoihin, jotka eivät Hongkongin lainsäädännössä ole rangaistavia. Tapauksella saattaa olla pitkäkestoisia vaikutuksia oikeusvaltioperiaatteen toteutumiseen Hongkongissa, ja se saattaa vaikuttaa Hongkongin asemaan kansainvälisenä liiketoimintakeskuksena. EU kehottaa Kiinan keskushallintoa kunnioittamaan täysin Hongkongin erityishallintoalueen perustuslaillisia järjestelyjä ja palauttamaan Hongkongin asukkaiden sekä kansainvälisen yhteisön luottamuksen peruslakiin ja ”yksi maa, kaksi järjestelmää” -periaatteeseen.

EU pitää valitettavana, että vaaliuudistusprosessin keskeiset toimijat eivät päässeet yhteisymmärrykseen uudistuksesta. Koska Hongkongin tuleva kehitys on tärkeää EU:n kannalta, se kannustaa Hongkongin peruslain mukaisesti Hongkongin erityishallintoalueen ja keskushallinnon viranomaisia jatkamaan vaaliuudistusta rakentavan keskustelun kautta ja pyrkimään yhteisymmärrykseen vaalijärjestelmästä, joka on demokraattinen, oikeudenmukainen, avoin ja läpinäkyvä. Yleinen äänioikeus antaisi hallinnolle laajemman tuen kansalaisilta ja suuremman legitimiteetin sen pyrkimyksille saavuttaa Hongkongin taloudelliset tavoitteet ja ratkaista sosiaalisia haasteita, jotka liittyvät esimerkiksi Hongkongin yhteiskunnassa vallitseviin sosiaalisiin ja taloudellisiin sekä sukupolvien välisiin eroihin.

Vaikeudet tuomareiden palkkaamisessa, pula tuomioistuimia avustavasta henkilöstöstä ja alhaiset palkkiot, joita lakimiehille maksetaan oikeusaputapauksissa erityisesti rikosasioiden yhteydessä, ovat seikkoja, joihin on puututtava, jotta tuomioistuinlaitoksen tehokas toiminta voidaan varmistaa. Tuomioistuinlaitoksen riippumattomuuden ja oikeusvaltioperiaatteen täysimääräisen kunnioittamisen säilyttäminen on välttämätöntä, jotta voidaan ylläpitää Hongkongin demokraattista uskottavuutta, sen asemaa kansainvälisenä liiketoimintakeskuksena ja sen kasvavaa merkitystä sovittelun ja välimiestoiminnan kansainvälisenä keskuksena.

Jotkut vuoden 2014 Occupy-kampanjan seurauksena pidätetyt mielenosoittajat joutuivat oikeuteen ja heidät tuomittiin. Myös kampanjan johtajat pidätettiin, heitä vastaan nostettiin syyte ja heidät vapautettiin takuita vastaan. Seitsemää poliisia syytettiin yhden mielenosoittajan pahoinpitelystä, ja oikeudenkäynti asiassa jatkuu. Uhriksi joutunut mielenosoittaja sai syytteen hyökkäyksestä poliisia vastaan ja poliisin vastustamisesta, mikä oli osoituksena syyttäjän tiukasta tasapuolisuudesta. Oikeudenkäynnin vauhtiin on kohdistettu kritiikkiä. Sen vuoksi on olennaisen tärkeää, että Occupy-kampanjaan liittyvissä oikeudellisissa menettelyissä noudatetaan edelleen täysin oikeusvaltioperiaatetta ja oikeudenmukaisten menettelyjen periaatetta.

Hongkongin ja Manner-Kiinan välisiä jännitteitä on esiintynyt myös yhteiskunnallisella tasolla. Rinnakkaiskaupan harjoittajia ja Manner-Kiinasta tulevia vierailijoita vastaan protestoitiin väkivaltaisesti Hongkongin pohjoisosissa lähellä Manner-Kiinan rajaa, jossa rinnakkaiskauppa on johtanut pulaan perustarvikkeista ja asettanut paineita julkiselle infrastruktuurille ja liikenteelle. Paikallista etua ajavat ryhmät vaativat tekemään poliittisia ja taloudellisia valintoja, jotka palvelevat enemmän Hongkongin paikallista etua yritysten intressien sijaan.

Kyseessä on vakava loukkaus ihmisoikeuksia ja perusvapauksia kohtaan, ja suurena huolenaiheena on oikeusvaltioperiaatteen kunnioittaminen ”yksi maa, kaksi järjestelmää” -periaatetta sovellettaessa sekä se, että Manner-Kiinan viranomaiset ovat soveltaneet Kiinan lakeja Hongkongin asukkaiden Hongkongin alueella suorittamiin tekoihin. EU kehottaa Kiinan keskushallintoa kunnioittamaan täysin Hongkongin erityishallintoalueen perustuslaillisia järjestelyjä ja palauttamaan Hongkongin asukkaiden sekä kansainvälisen yhteisön luottamuksen peruslakiin ja ”yksi maa, kaksi järjestelmää” -periaatteeseen.

Vuonna 2015 toteutettiin useita sääntelytoimenpiteitä kilpailukykyisen liiketoimintaympäristön varmistamiseksi ja Hongkongin sääntelystandardien mukauttamiseksi kansainvälisiin käytäntöihin. Lakiasäätävä neuvosto antoi 10. heinäkuuta lain riippumattoman vakuutusviranomaisen perustamisesta. Kyseessä on vakuutusalan riippumaton sääntelyelin, joka korvaa vakuutusvalvontaviranomaisen viraston. Uudella elimellä on laajennetut valtuudet kuluttajansuoja-asioiden ja vakuutusedustajien välittömän valvonnan osalta. Tämä on merkittävä edistysaskel ja vastaa kansainvälistä käytäntöä, jonka mukaan rahoitusalan sääntelyviranomaisten olisi oltava rahoituksellisesti ja toiminnallisesti riippumattomia hallituksesta.

Talouden yhdentymiseen Kiinan kanssa liittyvästä strategisesta ulottuvuudesta tuli yhä merkittävämpi vuonna 2015. Hongkong haluaa tulla nähdyksi foorumina, jonka avulla Kiinaa voi toteuttaa ”Go Global” -strategiaansa. Se on myös aktiivisesti etsimässä rooliaan kansallisessa ”One Belt, One Road” -strategiassa (OBOR), jonka Kiinan presidentti Xi Jinping esitteli vuonna 2013. Hongkongin hallituksen näkemyksen mukaan erityishallintoalueesta tulisi rahoitus- ja varainhoitokeskus, ja kaupungista tehtäisiin Aasian infrastruktuuri-investointipankin (AIIB) riitojenratkaisu- ja välimieskeskus. Hongkongin yrityssektoria kehotettiin hyödyntämään ”OBOR”-aloitetta, jonka odotetaan olevan keskeinen kasvua edistävä tekijä pitkällä aikavälillä. Hongkong on ilmoittanut aikovansa myöhemmin liittyä AIIB:hen muuna kuin täysivaltaisena jäsenenä.

Edelläkävijän etuja hyödyntävä Hongkong on samalla alttiina Kiinan pääomamarkkinoiden toiminnan luonteesta johtuville riskeille sekä epävakauden että hallinnon toteuttaman valvonnan osalta. Hongkongin viranomaisten haasteena on näiden riskien hallitseminen ja samalla etulyöntiasemansa hyödyntäminen. Lisäksi samalla kun Kiina asteittain vapauttaa pääomamarkkinoitaan ja nykyaikaistaa sääntelykehystään, Hongkong valmistautuu kohtaamaan kilpailua Shanghain ja Shenzhenin markkinoilta.

Ihmiskauppa on edelleen huolenaihe erityisesti, kun asiaa koskeva lainsäädäntö- ja toimintakehys puuttuu. Erityishallintoalueen hallitus on perustanut työryhmän käsittelemään asiaa ja tekee yhteistyötä EU:n ja muiden kansainvälisen yhteisön jäsenten kanssa.

Ulkomaiset kotiapulaiset, joiden määrä on noin 300 000, kärsivät edelleen riittämättömästä työsuojelusta ja sosiaaliturvasta. Huolta aiheuttavat erityisesti kaksi ulkomaalaisia kotiapulaisia koskevaa lakia, joissa vaaditaan, että kotiapulaiset asuvat kotitaloudessa ja että ulkomaisten kotiapulaisten on löydettävä työtä kahden viikon kuluessa työsopimuksensa päättymispäivästä tai heidän karkotetaan. Joulukuussa 2015 Yhdistyneiden kansakuntien kidutuksen vastainen komitea kehotti hallitusta poistamaan ”kahden viikon säännön” ja sallimaan ulkomaisten kotiapulaisten asua muualla kuin kotitaloudessa. Kansalaisjärjestöt vaativat osallistavampaa järjestelyä, johon kuuluisi lakisääteinen päivittäinen työaika ja/tai säännökset ylitöistä. Hongkongin hallitus on antanut joitain säädöksiä, kuten säädökset vähimmäispalkasta (jota nostettiin vuonna 2015), yhdestä vapaapäivästä viikossa ja työnvälityspalkkion enimmäismäärästä, mutta säädösten täytäntöönpano on edelleen avoin kysymys.

Hongkongilla ei vieläkään ole kattavaa syrjinnän vastaista lakia. Tasa-arvokomission tilanteen korjaamiseksi järjestämässä julkisessa kuulemisessa saatiin 100 000 kannanottoa. Tasa-arvokomissio laatii kertomuksen, johon sisältyy ehdotuksia homo- ja biseksuaalisten sekä trans- ja intersukupuolisten henkilöiden (HLBTI) yhtäläisten mahdollisuuksien edistämisestä niin lainsäädännön kuin käytännön toimenpiteidenkin kautta. Parhaillaan on käynnissä Hongkongin lainsäädännön tarkistaminen samaa sukupuolta olevien ja transsukupuolisten henkilöiden avioliittojen osalta. Seksuaaliseen suuntautumiseen perustuva syrjintä on tavallista.

Hongkongin hallitus on laatinut heinäkuussa 2014 julkaistun OECD:n standardin perusteella ehdotuksia finanssitilitietojen automaattista vaihtoa koskevien vaatimusten soveltamiseksi Hongkongiin lainsäädännön kautta. Hongkongin tavoitteena on esittää lainmuutosta lakiasäätävässä neuvostossa alkuvuodesta 2016, jotta tietojenvaihto voisi alkaa vuoden 2018 loppuun mennessä. Hongkong ei kuitenkaan ole vielä vahvistanut olevansa valmis sitoutumaan OECD:n ja Euroopan neuvoston kattavaan monenväliseen yleissopimukseen veroasioissa annettavasta keskinäisestä virka-avusta. Se ei tämän vuoksi ole myöskään liittynyt yleistä raportointistandardia koskevaan toimivaltaisten viranomaisten monenväliseen sopimukseen (Common Reporting Standard Multilateral Competent Authority Agreement), jonka osapuolia kaikki EU:n jäsenvaltiot ovat. Tämä yleistä raportointistandardia koskeva monenvälinen sopimus, jonka soveltaminen voidaan aloittaa melko yksinkertaisella kahdenvälisellä menettelyllä ja joka ei näin edellytä aikaa vieviä kahdenvälisiä neuvotteluja, tarjoaa asianmukaisen oikeusperustan kaikkien sopimuspuolten väliselle tehokkaalle ja tosiasialliselle yhteistyölle, jota nämä tekevät finanssitilitietojen automaattista vaihtoa koskevan OECD:n standardin puitteissa.

Hallitus on antanut kaikki vuonna 2012 hyväksytyn Hongkongin kilpailuasetuksen täytäntöönpanoa koskevat säännökset. Kyseinen asetus tuli näin ollen voimaan kaikilta osiltaan 14. joulukuuta 2015. Aiemmin vuonna 2013 oli perustettu kilpailuneuvosto ja kilpailutuomioistuin. Hongkongin kilpailuasetuksen esikuvana on ollut EU:n kilpailulainsäädäntö. Sulautumien ja yritysostojen valvonta ei kuitenkaan ole osa nykyistä oikeudellista kehystä.

Hongkong pyrkii uudistamaan tekijänoikeuslainsäädäntöään, joka ei vastaa kansainvälisiä standardeja ja jonka sisältämät porsaanreiät estävät verkkopiratismin torjuntaa. Voimassa olevan lainsäädännön päivittäminen on erityisen tärkeää, jos Hongkong haluaa kehittyä teollis- ja tekijänoikeuksien keskukseksi. Tekijänoikeuslain muutosesitys annettiin lakiasäätävälle neuvostolle kesäkuussa 2014, jotta lainsäädäntöprosessi saataisiin päätökseen vuoden 2015 loppuun mennessä. Lakiehdotusta ei kuitenkaan hyväksytty, koska sen väitetystä vaikutuksesta sananvapauteen ja tiedonvälityksen vapauteen protestoitiin julkisesti ja koska sen hyväksymistä jarrutettiin lakiasäätävässä neuvostossa. Hongkong suunnittelee valtavien infrastruktuurihankkeiden toteuttamista selviytyäkseen tulevasta kysynnästä. Useat hankkeet, kuten Hongkong-Guangzhou -pikarautatieyhteys ja Hongkong-Zhuhai-Macao -siltayhteys, tulevat viivästymään ja ylittämään talousarvion, mikä on aiheuttanut kiivasta poliittista keskustelua lakiasäätävässä neuvostossa. Hongkongin kansainvälisen lentoaseman kolmannen kiitoradan rakentaminen on myös lisännyt kansalaisten huolta ilmatilan hallinnasta ja ympäristövaikutuksista. Lentoasemaviranomainen rahoittaa kolmannen kiitoradan rakentamisen, ja käyttöön otetaan matkustajan lähtömaksu.

Hongkongin hallitus on tarkistanut köyhyysrajan määritelmää. Köyhien määrä on nyt 1 324 800, ja köyhyysaste on 19,6 prosenttia. Köyhyyden vähentäminen on yhä suurempi haaste väestön ikääntyessä nopeasti. Valtiovarainministeri ilmoitti vuoden lopulla, että tulevaisuusrahasto (jonka alkupääoma on 219,7 miljardia Hongkongin dollaria) perustetaan 1. tammikuuta 2016 tulevaisuuden lisääntyvien menotarpeiden kattamiseksi. Kyseessä on pitkän aikavälin säästösuunnitelma, eikä ottoja sallita ennen vuotta 2025 hätätilanteita lukuun ottamatta.

Ympäristöalalla hyväksyttiin vuoden 2015 energiansäästösuunnitelma. Sen tavoitteena on vähentää energiaintensiteettiä 40 prosentilla vuoteen 2025 mennessä pääasiassa rakennusalalla. Kunnianhimoisia energia-alan päästötavoitteita sisältyy myös viidenteen päästöoikeuksien jakamista koskevaan tekniseen pöytäkirjaan. Toinen ympäristönsuojelun kannalta myönteinen asia on ilman pilaantumisen valvonta-asetus (valtamerialukset) (polttoaineen tankkaus laiturissa), jossa edellytetään ympäristöystävällisempien meriliikenteen polttoaineiden käyttämistä valtamerialuksissa. Hongkongin hallituksen 1 miljardin Hongkongin dollarin kierrätysrahastolle voidaan nyt jättää avustushakemuksia, ja ensimmäiset avustukset annetaan hakijoille maaliskuussa 2016. Rahaston perustamisesta ilmoitettiin vuonna 2014, ja lakiasäätävä neuvosto hyväksyi sen heinäkuussa 2015. Rahaston tavoitteena on lisätä kierrätyskelpoisten materiaalien määrää ja parantaa niiden laatua ja vähentää Hongkongin kaatopaikoille vietäviä jätemääriä. Hongkongin ilmastonmuutosraportti annettiin vuoden 2015 marraskuussa ennen tärkeiden Pariisin neuvottelujen (COP21) alkamista. Raportissa korostettiin, että ilmastonmuutos on merkittävä haaste, mutta se tarjoaa myös tilaisuuden parantaa Hongkongin elinkelpoisuutta.

EU:n ja Hongkongin kahdenväliset suhteet ja yhteistyö vuonna 2015

EU:n ja Hongkongin kahdenväliset suhteet kukoistivat myös vuonna 2015. Aiempien vuosien tapaan EU oli Hongkongin toiseksi suurin kauppakumppani Manner-Kiinan jälkeen, kun taas Hongkong oli EU:n 15:nneksi suurin kauppakumppani tavarakaupan osalta (ennen paljon suurempia kolmansia kumppaneita, kuten Indonesiaa, Malesiaa, Etelä-Afrikkaa, Thaimaata ja Vietnamia) ja palvelukaupan osalta 20:n suurimman kauppakumppanin joukossa.

EU:n ja Hongkongin kahdenvälinen tavarakauppa kasvoi 50 miljardiin euroon vuonna 2015. Samalla EU:n kauppataseen ylijäämä kasvoi 21 miljardiin euroon. Vuonna 2014 kahdenvälisen palvelukaupan arvo oli 21,5 miljardia euroa (viimeisimmät saatavilla olevat tiedot), ja EU:n alijäämä oli 0,1 miljardia euroa. Suurin osa Hongkongissa toimivista yhteensä 2 029 ulkomaisesta yrityksestä on edelleen lähtöisin EU:sta. EU:n yritykset ovat keskeisiä toimijoita rahoitus- ja liike-elämän palveluiden aloilla ja aktiivisia muun muassa kaupan, logistiikan, rakentamisen ja vähittäiskaupan aloilla.

Investointivirrat EU:n ja Hongkongin välillä ovat myös erittäin myönteisiä. Kolmanneksi eniten suoria ulkomaisia sijoituksia Hongkongiin tehdään edelleen EU:sta Brittiläisten Neitsytsaarien ja Manner-Kiinan jälkeen. Hongkong on 20:n suurimman sijoittajan joukossa EU:ssa. Vuonna 2014 EU:n Hongkongiin suuntautuvien suorien ulkomaisten sijoitusten yhteissumma oli 5,8 miljardia euroa (tuoreimmat käytettävissä olevat tiedot) ja Hongkongista EU:hun suuntautuvien suorien ulkomaisten sijoitusten yhteissumma oli 2,1 miljardia euroa. Vuonna 2014 Hongkong oli 13. sijalla ulkomaisten suorien nettosijoitusten luettelossa ja 12. sijalla EU-28-maihin suuntautuvien sijoitusten luettelossa. Sekä sijoitusten ulosvirtaukset että sisäänvirtaukset pienenivät huomattavasti vuonna 2014 vuoteen 2013 verrattuna. Vuoden 2014 lopussa Hongkongissa olevien EU:n sijoitusten määrä oli 106 miljardia euroa ja EU:ssa olevien Hongkongin sijoitusten määrä puolestaan oli samaan aikaan 71 miljardia euroa.

Hongkong tarjoaa EU:n talouden toimijoille arvokkaita tilaisuuksia päästä Manner-Kiinan markkinoille. Huomattava määrä EU:n liikeyrityksiä on rekisteröitynyt Hongkongin ja Manner-Kiinan välisen CEPA-järjestelyn mukaisesti Hongkongin palveluntarjoajiksi, ja suurin osa CEPA-järjestelyä käyttävistä ulkomaalaisista yrityksistä onkin peräisin EU:sta. Kun otetaan huomioon CEPAn tarjoamat mahdollisuudet, EU ja Hongkong ovat sopineet tarkastelevansa mahdollisuuksia hyödyntää EU:n yrityksille ja sijoittajille tarjoutuvat tilaisuudet mahdollisimman tehokkaasti.

Hongkongissa pidettiin 26. marraskuuta 2015 yhdeksäs EU:n ja Hongkongin rakenteellinen vuoropuhelu. Osapuolet keskustelivat monista aiheista ja määrittivät aloja, joilla tarvitaan lisää yhteistyötä, kuten erityisesti teollis- ja tekijänoikeuksien kauppa ja suojelu, rahoituspalvelut, ympäristönsuojelu ja ilmastotoimet, nuorisovaihto, tutkimus ja innovointi. Osapuolet päättivät vahvistaa investointeja ja kauppasuhteita ja tarkastella mahdollisuuksia käynnistää investointeja koskevat neuvottelut. Ne keskustelivat sääntelyyn liittyvistä kysymyksistä, mukaan lukien elintarvikkeiden turvallisuus ja julkiset hankinnat, ja päättivät jatkaa työtä, jonka tavoitteena on ymmärtää paremmin toistensa huolenaiheita ja painopistealoja ja parantaa markkinoille pääsyä.

EU:n toimielimistä tehtiin Hongkongiin vuonna 2015 useita korkean tason vierailuja. Euroopan komission jäsen Jonathan Hill (rahoitusvakaus, rahoituspalvelut ja pääomamarkkinaunioni) vieraili Hongkongissa marraskuussa. Hän tapasi valtiovarainministeri John Tsangin, useita muita Hongkongin virkamiehiä ja eurooppalaisten yritysten edustajia. Euroopan finanssivalvojien järjestelmän muodostavien kolmen valvontaviranomaisen (Euroopan pankkiviranomainen, Euroopan arvopaperimarkkinaviranomainen ja Euroopan vakuutus- ja lisäeläkeviranomainen) johtajat vierailivat Hongkongissa vuoden 2015 aikana. Myös ihmisoikeuksista vastaava EU:n erityisedustaja Stavros Lambrinidis vieraili Hongkongissa marraskuussa samoin kuin Euroopan vakausmekanismin johtaja Klaus Regling. Euroopan tutkimusneuvoston puheenjohtaja Jean-Pierre Bourguingon oli Hongkongissa joulukuussa. Useat Euroopan komission pääjohtajat ja muut korkean tason virkamiehet vierailivat Hongkongissa vuoden 2015 aikana.

Hongkongin erityishallintoalueen pääsihteeri Carrie Lam vieraili Brysselissä toukokuussa ja tapasi kaksi Euroopan komission jäsentä. Valtiovarainministeri John Tsang vieraili useissa EU-maissa marraskuussa. Myös opetusministeri Eddie Ng Hak-kim, finanssipalveluista ja valtionomaisuudesta vastaava ministeri, professori KC Chan ja kaupasta ja taloudellisesta kehityksestä vastaava ministeri Gregory So vierailivat Brysselissä vuonna 2015 ja tapasivat samoja asioita EU:ssa käsitteleviä ihmisiä.

Tullin alalla EU:n ja Hongkongin hyvä yhteistyö nousi uudelle tasolle vuonna 2015. Huhtikuussa ne allekirjoittivat toimintasuunnitelman tulliyhteistyön kehittämiseksi edelleen immateriaalioikeuksia rikkovien tavaroiden kansainväliseen kauppaan puuttumiseksi toimitusketjun kaikissa vaiheissa muun muassa vaihtamalla tietoja ja tilastoja haltuun otetuista tavaroista. Toimintasuunnitelman puitteissa käynnistettiin lokakuussa kuuden kuukauden pilottihanke, jonka tarkoituksena on testata edellä mainittujen tietojen vaihtoa ja analysointia sekä vahvistettuja toimintamekanismeja. Pilottihankkeessa keskitytään ilmaliikenteeseen, ja siinä on mukana viisi EU:n lentoasemaa (Lontoon Heathrow, Pariisin Roissy CDG, Milanon Malpensa, Amsterdamin Schiphol ja Liègen Bierset). Huhtikuussa osapuolet sitoutuivat myös jatkamaan pyrkimyksiään valtuutettujen talouden toimijoiden vastavuoroisen tunnustamisen käyttöönottamiseksi EU:n ja Hongkongin välillä. EU ja Hongkong jatkoivat myös yhteistyötä älykkäitä ja turvallisia kauppareittejä koskevan pilottihankkeen (Smart and Secure Trade Lane) osalta, johon Hongkong liittyi vuonna 2013 ja jonka tavoitteena on helpottaa ja turvata kauppareittejä Euroopan ja Aasian välillä.

Tutkimuksen ja innovoinnin alalla vuosi 2015 oli EU:n ja Hongkongin välisten suhteiden kannalta erityisen merkittävä. Marraskuussa Hongkongin tutkimusapurahoja myöntävä neuvosto ja Euroopan komissio pääsivät uraauurtavaan sopimukseen tutkimuksen ja innovoinnin yhteistyöjärjestelmästä, joka mahdollistaa Hongkongin tutkijoiden yhteisrahoituksen EU:n Horisontti 2020 -puiteohjelmasta. Hongkongilaisille tutkijoille myönnetään vuosittain yhteistyöjärjestelmän puitteissa alustavasti 9 miljoonaa Hongkongin dollaria. Järjestelmällä vahvistetaan EU:n ja Hongkongin tutkimusyhteisöjen välisiä suhteita yhteistä etua koskevilla aloilla. Pyrkimyksenä on saavuttaa maailmanluokan tieteellisiä ja teknisiä tuloksia, jotka johtavat uusiin ja innovatiivisiin teknologioihin.

Komissio julkisti 17. kesäkuuta 2015 ensimmäistä kertaa yhteenvedon kolmansien maiden lainkäyttöalueista, jotka jäsenvaltiot ovat ottaneet luetteloihinsa verotussääntöjen noudattamisen laiminlyövistä tai verotusasioissa yhteistyöhaluttomista alueista. Tämä on osa EU:n ulkoista politiikkaa, jolla pyritään torjumaan yhtiöveron kiertämistä ja saamaan EU:n kansallisiin luettelointiprosesseihin avoimuutta. Sillä myös kannustetaan kolmansia maita tekemään yhteistyötä jäsenvaltioiden kanssa verotusalan hyvän hallintotavan osalta. Luettelon täysin konsolidoitu versio on julkaistu verkossa, ja luettelo useimmin listatuista lainkäyttöalueista on liitetty EU:n oikeudenmukaista ja tehokasta yhtiöverotusjärjestelmää koskevaan komission toimintasuunnitelmaan. Vastauksena Hongkongin (ja muiden lainkäyttöalueiden) huoleen Euroopan komissio julkaisi lokakuussa online-päivityksen. Päivityksessä otettiin huomioon se, että monet maat tai lainkäyttöalueet, mukaan lukien Hongkong, olivat aktiivisesti osallistuneet OECD:n avoimuutta ja tietojenvaihtoa koskevan kansainvälisen toimintasuunnitelman toteuttamiseen ja olivat myös sitoutuneet soveltamaan automaattista tietojenvaihtoa koskevaa OECD:n uutta globaalia standardia. Online-päivitys osoitti, että Hongkong oli (tuolloin) kahdeksan jäsenvaltion luettelossa aiemman kymmenen valtion sijaan. Tämä johtui muutoksista jäsenvaltioiden arvioissa kolmansien maiden verotusalan hyvän hallintotavan standardeista, oikaisuista kansallisiin luetteloihin ja Viron päätöksestä luopua kokonaan kansallisesta luettelosta.

Hongkong on allekirjoittanut 13 kattavaa kaksinkertaisen verotuksen välttämistä koskevaa sopimusta ja kaksi verotietojen vaihtoa koskevaa sopimusta EU:n jäsenvaltioiden kanssa. Neuvottelut ovat käynnissä kolmesta muusta sopimuksesta.